Parallelinnfluttur heilivágur er upprunaheilivágur, sum longu er góðkendur við einum marknaðarloyvi frá heilsumyndugleikunum í Danmark, men verður fluttur inn frá einum øðrum ES/EBS landi uttan um tær avtalur, ið upprunaframleiðarin hevur. Upprunaheilivágurin verður keyptur frá einari góðkendari heilsøla í útlandinum. Pakkarnir hava ofta ásettar etikettir við donskum teksti ella er heilivágurin umpakkaður í eini danskari eskju. Í nøkrum førum er munur á, so sum litevni ella útsjónd, millum tann parallelinnflutta heilivágin og upprunaheilivágin. Í tí føri skal tað viðmerkjast á eskjuna. Tann parallelinnflutti heilivágurin er ofta bíligari. Donsku heilsumyndugleikarnir góðkenna tey ávísu virkini, og hvønn heilivág talan er um.